OBH 652/1999. 
Az állampolgári jogok országgyűlési biztosának jelentése
Előadó: dr. Garamvári Miklós

Az eljárás megindulása

A panaszos az állampolgári jogok országgyűlési biztosához intézett névtelen beadványában a sárospataki egyesített szociális intézmény túlzsúfolt lakószobáit kifogásolta.

Az ügyben a vizsgálatot 1999. április 8-án megindítottam.

A vizsgálat megindításával egyidejűleg megkerestem a Borsod-Abaúj-Zemplén Megyei Közigazgatási Hivatal vezetőjét, és az állampolgári jogok országgyűlési biztosáról szóló, 1993. évi LIX. törvény 18. § (3) bekezdésére, valamint a személyes gondoskodást nyújtó szociális intézmény működésének engedélyezéséről szóló 161/1996. (XI. 7.) Korm. rendeletben biztosított ellenőrzési jogkörére hivatkozva felkértem, ellenőrizze, hogy a fenntartó a szociális intézményt a működési engedélyben, a Rendeletben, valamint a személyes gondoskodást nyújtó intézmények szakmai feladatairól és működésük feltételeiről szóló 2/1994. (I. 30.) NM rendeletben foglaltaknak megfelelően működteti-e. Egyidejűleg felkértem arra, hogy vizsgálata eredményéről, annak befejezését követően adjon tájékoztatást.

Az ügy jogszabályi háttere

A Rendelet 10. § (2) bekezdése szerint a normatív állami hozzájárulást igénylő nem állami intézmények körén kívül eső szociális intézmény esetében a működést engedélyező szerv - a megyei önkormányzat által kijelölt módszertani feladatot ellátó intézmény szakmai segítségével - legalább 3 évenként ellenőrzi a szociális intézmény működésére vonatkozó külön jogszabályban meghatározott szakmai szabályok érvényesülését.

Amennyiben az ellenőrző szerv hiányosságokat észlel - a működési engedélyben, a hivatkozott rendeletben, valamint a külön jogszabályban foglaltak érvényesülése szempontjából, így különösen a (...) szolgáltatás szakmai követelményeinek érvényesülését legfeljebb 120 nap időtartamú határidő megjelölésével felszólítja az intézmény fenntartóját a hiányosság megszüntetésére.

Az intézmény működési engedélyét vissza kell vonni és az intézményt be kell záratni, ha az intézmény fenntartója a megjelölt határidőben nem intézkedik a szabályszerű működés helyreállítása érdekében. Az intézmény működését fel kell függeszteni, ha működése közbiztonságot, belső rendet, közegészségügyet, közerkölcsöt sért, vagy mások jogai ellen irányul, továbbá, ha az észlelt hiányosságok súlyosan sértik az intézmény ellátottainak érdekeit.

A vizsgálat megállapítása

A Közigazgatási Hivatal vezetőjének tájékoztatása, valamint az ahhoz mellékelt iratanyag alapján megállapítható, hogy a közigazgatási hivatal munkatársai 1998. szeptember 10-én ellenőrzést végeztek az otthonban. Az ellenőrzésről jegyzőkönyv, majd ezt követően a fenntartó részére - a tapasztalt hiányosságok megszüntetése érdekében összefoglaló értékelés készült. Az intézmény működésével kapcsolatban általános megállapítás volt a nagyfokú zsúfoltság és az egyéb tárgyi feltételek hiánya.

A személyes gondoskodást nyújtó intézmények szakmai feladatairól és működésük feltételeiről szóló 2/1994. (I. 30.) NM rendelet, a bentlakásos intézményekre vonatkozó általános szabályokat rögzítő rendelkezései között /42. § (2)/ előírja, hogy csak az a bentlakásos intézmény alkalmas gondozási feladatok ellátására, amelyikben
a) egy ellátottra legalább hat-nyolc négyzetméternyi lakószoba;
b) tíz ellátottra legalább egy fürdőkád vagy zuhanyzó, valamint nemenkénti WC;
c) gondozási egységenként legalább harminc négyzetméter alapterületű közösségi együttlétre szolgáló helyiség jut, és biztosított a folyamatos fűtés és melegvíz-szolgáltatás.

Vizsgálatom során azonban figyelemmel kellett lennem arra a körülményre, hogy e rendelet 102. § (1) bekezdése előírja, hogy a jogszabály hatálybalépésekor már működő intézmények a 2. § (3) bekezdés a) és b) pontjában, a 42. § (2) bekezdés a)-c) pontjában, a 43. §-ban, a 75. § (3) bekezdésében, a 85. §-a (2) bekezdésének a), b), d) pontjában foglaltaknak nem kell hogy megfeleljenek, azonban az e rendelet hatálybalépésekor nyújtott szolgáltatásaik feltételei és minősége nem romolhat.

A közigazgatási hivatal vezetője által rendelkezésünkre bocsátott dokumentumok alapján megállapítható, hogy a feltárt hiányosságok megszüntetése érdekében az intézményt fenntartó Sárospatak Városi Önkormányzat képviselőtestülete - határozattal - több ízben döntött. A vizsgálatban jelzett hiányosságok megszüntetésére, az otthon tárgyi feltételeinek javítására mindösszesen 2.422 e Ft-ot különített el, azonban - tekintettel az önkormányzat jelentős forráshiányára - az intézmény működtetését, illetve ezen térségi feladat ellátását a jövőben nem tudja vállalni, ezért az otthon átadását kezdeményezte a Borsod-Abaúj-Zemplén Megyei Önkormányzatnak. 

Tekintettel arra, hogy az ügyben eljáró közigazgatási hivatal az előírt ellenőrzést lefolytatta, és a szükséges intézkedések megtételére felhívta az intézményt fenntartó önkormányzatot, arra, hogy a fenntartó önkormányzat az otthon tárgyi feltételeinek javítására külön forrást biztosított, végezetül arra, hogy az otthon ideiglenes működési engedélye 1999. december 31-én lejár, és  a személyes gondoskodást nyújtó szociális intézmény működésének engedélyezéséről szóló 161/1996. (XI. 7.) Korm. rendelet 15. § (4) bekezdése értelmében e határidőt követően - amennyiben az otthon nem tudja biztosítani az előírt követelményeket - az ideiglenes működési engedély érvényét veszti, ajánlással nem kívánok élni és az ügyben folytatott vizsgálatomat lezárom. 

Budapest, 1999. június 8.

Gönczöl Katalin